“Aquest país ja s’ha autodeterminat, per tant, les lleis dels tribunals espanyols avui ja no tenen cap tipus d’importància, diu el president d’Òmnium  ACN Barcelona.-El president d’Òmnium Cultural, Jordi Cuixart, ha relligat aquest dilluns la Diada d’aquest any amb el referèndum del proper 1 d’octubre. Després de fer la tradicional ofrena a Rafael Casanova junt a Acció Cultural del País Valencià i Obra Cultural Balear, Cuixart ha considerat que “tant avui com l’1-O són la mateixa diada per la democràcia”. “Ningú pot patrimonialitzar la democràcia. Perquè aquest és un èxit col·lectiu de país”, ha sentenciat. A més, com a president d’una de les entitats organitzadores de la manifestació de la tarda, Cuixart ha cridat els ciutadans a participar i a fer-ho com sempre. “Estem convençuts que, un cop més, avui ho demostrarem al carrer, serena i pacíficament, com ho farem el proper 1-O, quan votarem tots els catalans, tant els que volen votar ‘sí’ com els que volen votar ‘no’”, ha conclòs.  De la mateixa manera, ha volgut deixar clar que, per a ell, “aquest país ja s’ha autodeterminat, per tant, les lleis dels tribunals espanyols avui ja no tenen cap tipus d’importància a Catalunya”. “El poble de Catalunya sap que és un subjecte polític que reconeix allò que aprova el Parlament”, ha sentenciat.

Summary: Cuixart: “Tant avui com l’1-O són la mateixa diada per la democràcia”


El primer secretari del PSC, Miquel Iceta, ha participat aquest dissabte a un míting dels socialistes a Gavà, junt a la candidata del patit per al 20-D, Carme Chacón. En la seva intervenció, Iceta ha carregat contra els partits independentistes, Democràcia i Llibertat i ERC, per presentar-se a les eleccions al Congrés i al Senat però no voler participar de la vida política estatal després. "Diuen que van a Madrid però que no aniran a les reunions, que no investiran ningú. Doncs no maregis. No cal que vagis. Fes macramé, com tots", ha sentenciat. A més, el líder del PSC ha acusat també el president del govern espanyol i candidat del PP a la reelecció, Mariano Rajoy, per haver convocat les eleccions poc abans de les festes de Nadal. "Ha triat aquesta data per intentar que el debat polític sigui de baixa intensitat, passar de puntetes pels problemes, i no donar comptes de la seva gestió al govern", ha dit. En aquest sentit, el socialista ha assegurat que ni les enquestes ni l'aparent falta de mobilització de l'electoral faran defallir el PSC.  És que Iceta està segur que, tot i el que pugui semblar, els votants socialistes "no fallaran" i el 20-D faran que Carme Chacón tingui un bon resultat. "Molta gent diu que ja ens votaran, que no patim, però que ara han d'anar a comprar per preparar el Nadal", ha afegit.  Miquel Iceta ha participat al míting junt a Carme Chacón i l'alcaldessa de Gavà, Raquel Sánchez. Tots tres han intervingut davant un centenar de persones reunides al Museu de Gavà.

Summary: Iceta envia Democràcia i Llibertat i ERC a "fer macramé" si no volen participar de la política estatal


Un home de 38 anys ha mort aquesta passada matinada en caure des d'un desè pis quan intentava entrar al domicili de la seva exparella a Sabadell, segons han informat els Mossos d'Esquadra. Els fets han passat pels voltants de les 00.30 hores d'aquest dissabte en un gran bloc situat al número 11 del carrer d'Aprestadors, al barri d'Espronceda de la cocapital del Vallès Occidental. Segons les primeres informacions, la víctima hauria pujat fins al terrat superior de l'edifici per saltar fins al balcó i així accedir al domicili de la seva exparella, que s'hauria negat a obrir-li la porta. En un moment determinat, l'home s'ha desequilibrat i ha caigut al buit. La comitiva judicial s'ha personat al lloc dels fets i ha confirmat la seva mort. Els Mossos d'Esquadra de la Regió Policial Metropolitana Nord s'han fet càrrec del succés i estan investigant si la víctima tenia vigent una ordre d'allunyament de la dona.

Summary: Mor un home en caure des d'un desè pis quan intentava entrar al domicili de la seva exparella a Sabadell


El comissari en cap dels Mossos d'Esquadra, Josep Lluís Trapero, ha donat suport en el dia de les Esquadres de Catalunya al sotsinspector i l'escopeter antiavalots que des d'aquest dilluns s'asseuen al banc dels acusats com a responsables de la pèrdua d'un ull d'Ester Quintana. El comissari en cap ha assegurat, sobre aquells fets del 2012: "No amaguem res, tan sols no en sabem més". "Ens sotmetem amb esperança i lleialtat a l'escrutini de la justícia en aquesta ocasió i en altres, com el judici de l'anomenat cas Benítez el mes que ve", ha afegit. Trapero ha defensat els Mossos en diversos fets del darrer any, com la mort d'una persona en caure d'un balcó a Salou o els robatoris de coure: "Hem hagut de tornar a demostrar que no som una mena de diablets amb banyes i cua". També ha demanat deixar la Policia al marge del "debat polític" tot i que ha assegurat que els Mossos acompanyaran la societat a la qual serveixen per "protegir-la" en el camí cap a un "nou futur". Trapero ha lamentat "palesar que el cos no va estar en disposició d'informació més precisa ni tampoc ara la pot donar" sobre com va succeir que Ester Quintana perdés un ull durant la vaga general del novembre del 2012. Tampoc de "qui va protagonitzar" aquells fets. El comissari en cap ha assegurat que els Mossos han treballat des d'aleshores "de manera ingent perquè això no pugui tornar a passar i per disposar de la traçabilitat i la identificació de tota aquella acció que un membre del cos dugui a terme".  En l'acte nacional del Dia de les Esquadres aquest dilluns -quan també ha començat el judici del cas Ester Quintana-, el comissari en cap ha volgut recordar que va reconèixer públicament tenir "pocs dubtes que la lesió la va causar el cos de Mossos d'Esquadra". "Li vaig demanar perdó i també a totes aquelles persones a qui hem provocat lesions o patiments com a conseqüències d'accions policials", ha assenyalat el comissari en cap, que ha donat suport al sotsinspector i l'escopeter que compareixen davant el tribunal per, segons Trapero, "defensar la seva innocència". "No seré jo qui m'entesti en posicions corporativistes, poc transparents o de no rendició de comptes", ha dit Trapero, que també ha demanat "vigilar respecte a la banalització de la presumpció d'innocència, els judicis mediàtics i les condemnes exprés".  Defensa dels Mossos en la mort d'un home a Salou i davant altres crítiques i acusacions   Trapero ha assenyalat que els Mossos han demostrat en el darrer any no ser "els causants del tràgic accident a Salou", en què una persona va morir aquest agost durant una operació contra el 'top manta' en caure pel balcó. Tampoc, els "culpables dels robatoris de coure", amb referència a les crítiques que van rebre del ministre d'Interior, Jorge Fernández Díaz, després del col·lapse de Rodalies per una sostracció el desembre. "Hem aconseguit que no ens despistessin gaire alguns intents de desestabilitzar-nos i de posar-nos en la picota", ha assegurat. El comissari en cap ha justificat que quan diuen a l'estructura policial que serà "des de la cúpula del cos des d'on es prendran les decisions últimes ho fem per responsabilitat, donar seguretat jurídica als agents i per complir amb les obligacions que ens donen jutges i fiscals; no ho fem per amagar res ni per cap qüestió política". "Tampoc sobreactuarem per demostrar amb nota que som alumnes avantatjats en el compliment de les lleis", ha etzibat Trapero, que també ha fet referència a les informacions publicades en els darrers mesos sobre "la compra d'armes de guerra, que ens entrenàvem amb els serveis secrets israelians, confabular amb l'enemic exterior o telèfons espies que col·loquem en no sé quines taules". Per al comissari en cap, tot això és "soroll" que alimenta la imatge d'una "mena de diablets" i ha reivindicat els Mossos com una "Policia digna i democràtica".  Trapero puntualitza que els Mossos no són "cecs ni autistes del moment polític" El comissari en cap ha puntualitzat que la "distància" que ha reclamat dels Mossos no significa ser "cecs ni autistes del moment polític". "Caminem de manera irreversible cap a un nou futur i no farem altra cosa que el que ens pertoca, acompanyar en aquest camí la societat a la qual servim per protegir-la", ha afirmat.  Trapero ha agraït la presència del president de la Generalitat, Carles Puigdemont, en el Dia de les Esquadres. Ha estat la segona vegada que un president ha assistit en aquest acte després que ho fes Artur Mas el 2014. Per al comissari en cap, és una mostra que els Mossos d'Esquadra formen part de les "prioritats" del Govern i ha destacat la "sensibilitat" de Puigdemont cap als reptes policials i de seguretat.  Encàrrecs: la lluita contra el terrorisme, els robatoris amb força, delictes sexuals, sinistralitat viària i corrupció Trapero ha destacat alguns dels "encàrrecs ben definits" per als propers mesos, com la lluita contra els robatoris amb força, els delictes sexuals, la mortalitat en el trànsit i els delictes econòmics de corrupció i blanqueig de capitals. També, el gran repte de la lluita contra el terrorisme. El comissari en cap ha destacat que les armes llargues que els Mossos han hagut d'incorporar en espais on abans no eren presents "no són incompatibles amb la mà estesa i l'actitud amable".

Summary: Trapero dóna suport als antiavalots del cas Quintana i assegura que els Mossos no saben "més" d'aquells fets


Mariano Rajoy ha advertit aquest dissabte al Govern encapçalat per Carles Puigdemont i a les forces independentistes en general sobre el que considera "saltar-se la llei", i ha assegurat que ni els instruments jurídics per fer front a aquest desafiament ni la Constitució "estan en treva" ni "en funcions", com el govern espanyol. Ho ha dit aquest dissabte a Barcelona en la reunió de la Junta Directiva del PPC on també ha exigit al secretari general del PSOE, Pedro Sánchez, que "deixi de marejar la perdiu" indefinidament a l'hora de buscar aliances per formar govern. Rajoy es referma amb la proposta que va fer al líder socialista el 21 de desembre de fer un pacte entre PP, PSOE i Ciutadans.  En la seva primera visita de a Catalunya des de les eleccions del 20 de desembre i des de la presa de possessió de Carles Puigdemont a la presidència de la Generalitat, Rajoy ha volgut deixar clar que la posició del PP sobre el "desafiament independentista" està en el mateix lloc que llavors. "Estem on sempre. Seguirem treballant per defensar les posicions d'aquells que són majoria a Catalunya i que són catalans, espanyols i europeus", ha assenyalat, criticant a aquelles que planten cara al "sentit comú" i que, fins i tot, "presumeixen" de saltar-se la llei en casos com, segons ha esmentat, la conselleria d'afers exteriors o el procés de 'desconnexió' de Catalunya vers l'estat espanyol.  Per això, ha assegurat que tot i que el govern espanyol es trobi ara mateix en funcions "ni la llei, ni la Constitució, ni l'Estat estan en funcions ni en treva". "Els que desafien el sentit comú i el destí dels temps no aconseguiran de cap de les maneres els seus objectius", ha indicat. "Això no és la llei de la selva", ha etzibat a les forces independentistes.  Per la seva banda, la presidenta del PPC, Alícia Sánchez-Camacho, ha assenyalat precisament que a les forces que volen la independència per Catalunya els interessa un "govern dèbil" a Espanya com el que formarien PSOE i Podemos amb la "complicitat" dels "separatistes" en el cas que aquests s'abstinguessin a la investidura de Pedro Sánchez. "Un govern del PP és l'únic que pot garantir que Catalunya segueixi sent Espanya, que no hi hagi referèndums d'autodeterminació i que seguim sent espanyols, catalans i europeus", ha proclamat Sánchez-Camacho.    'No' a Sánchez i petició que "deixi de marejar la perdiu" El debat d'investidura a la presidència del govern espanyol ha estat un tema que no ha passat per alt l'encara cap de l'Executiu. Ha manifestat que el PP votarà 'No' a la investidura de Pedro Sánchez argumentant que la voluntat de la ciutadania és que tingui la presidència "la força que va guanyar les eleccions del passat 20 de desembre". "Vam obtenir 1,7 milions de vots més que la segona força", ha recordat Rajoy, que novament ha estès la mà al secretari general del PSOE, Pedro Sánchez, a formar un govern de PP, PSOE i també Ciutadans.  Rajoy assegura que una possible aliança de PSOE i Podemos restarà estabilitat política i també financera al país, i ha posat com a exemples a seguir els governs d'Alemanya, Holanda o Àustria –i també als estaments europeus-, on conviuen en aliança els socialdemòcrates i l'equivalent als populars. Sobre un pacte d'esquerres, assegura que seria una coalició que resultaria "cara" als "interessos dels espanyols" i molt "negativa per a la convivència d'Espanya, la recuperació econòmica i la creació de llocs de treball". Però la petició principal i més urgent del president popular a Pedro Sánchez és "celeritat". "Espanya no pot estar més temps així", ha denunciat, demanant així al líder del PSOE que "deixi de marejar la perdiu".

Summary: Rajoy adverteix a les forces independentistes que la llei i la Constitució no estan "en funcions" ni tampoc "en treva"


El conseller d'Ensenyament, Josep Bargalló, ha dit que el seu departament està "avaluant els horaris" amb l'objectiu de fer "unes propostes obertes que territorialment cada centre o entitat territorial vagi definint". Bargalló ha explicat que "la uniformitat és dolenta sempre al sistema educatiu" i "en el cas dels horaris és evident". En un esmorzar informatiu ha explicat que "no es poden plantejar els horaris sense tenir en compte la realitat sociolaboral de l'entorn, però també la geogràfica". Per això ha criticat que es decidís "compactar l'horari de secundària" perquè "hi ha un horari que funciona a un lloc i no funciona a un altre". Ha proposat optar "per solucions diferents" als centres, però ha insistit en que no és una decisió que s'hagi de prendre per motius pressupostaris, ja que "l'horari compacte és més fàcil, ens surt a més bon preu", però "la formació de l'alumne no és millor". Bargalló ha posat l'exemple d'un institut de Poblenou i un del Pallars, que ha visitat recentment. Mentre que a Poblenou ho "troben perfecte" perquè els permet fer activitats extraescolars, al Pallars "és un desastre" perquè "els nois arriben a les cinc o les sis a casa i no han dinat". Ha exposat que "no podem demanar als alumnes del Pallars un rendiment intel·lectual alt si no els nutrim de maner convenient". Música a l'escola Preguntat per les hores de música als centres educatius, Bargalló ha dit que "no augmentarem les hores curriculars perquè hi ha propostes i eines a mitjà termini més útils". Ha explicat que s'estan buscant noves vies "perquè les escoles municipals de música treballin colze a colze amb les escoles de primària i els instituts".  El conseller ha explicat que s'ha aprovat la construcció d'alguns nous centres arribant  a acords amb ajuntaments "perquè al mateix edifici hi hagi l'escola municipal de música i un institut escola, de manera que es pugui compartir espais i professorat encara que siguin d'administracions diferents". Ha exposat que a Manlleu s'ha fet una aposta en aquest sentit i que "ha anat molt bé per l'augment de la cultura musical del municipi, la cultura musical dels nostres alumnes i per la lluita contra la segregació".  Cultura religiosa Davant una pregunta sobre els professors de religió, Bargalló ha explicat que "algunes escoles concertades d'ideari catòlic ens han ensenyat el camí a seguir". Ho ha dit en el sentit que "l'escola pública ha de recollir" l'assignatura de cultura religiosa, que ja fan a alguns centres concertats, perquè "l'escola no és el lloc de la catequesi, sinó de transmissió de coneixement". Ha exposat, però, que per complir "els acords del govern espanyol amb algunes comunitats religioses" caldria que hi hagués diverses assignatures per diverses religions, un extrem que "no seria positiu". Per això "l'aposta per la cultura religiosa és bona i és l'adequada formativament, socialment, i amb això estem treballant". Ha afegit que almenys dos col·lectius de professors de religió estan d'acord amb aquesta proposta. Pel que fa a l'educació concertada, Bargalló ha explicat el "finançament asimètric" que vol aplicar el departament. Ha dit que "som conscients que a cada escola pública li hauríem de donar més diners i que el mòdul del concert educatiu és insuficient".

Summary: Bargalló obre la porta a que els centres puguin definir el seu horari


El sindicat reclama una reunió urgent del CatSalut perquè Govern doni informació precisa de la distribució de material ACN Barcelona.-El sindicat CCOO denuncia que falten llits de cures intensives (UCI) i respiradors en la crisi sanitària provocada per la pandèmia de la covid-19 i que els professionals sanitaris estan treballant "sense els equips de protecció necessaris", de manera que posen "en risc la seva salut i la de la gent que atenen", adverteix el sindicat en un comunicat enviat aquest dilluns. El sindicat alerta del "desbordament" del sistema sanitari català i reclama una reunió urgent del Consell de Direcció del Servei Català de la Salut (CatSalut) perquè el Govern "doni informació precisa de la distribució de material i la mobilització de recursos i professionals per contenir la pandèmia de coronavirus".  "La situació extraordinària de lluita contra una malaltia encara massa desconeguda tensiona fortament el sistema sanitari de Catalunya i mostra les seves deficiències. Les retallades efectuades durant el període de crisi encara no han estat revertides totalment i no disposem de la necessària dotació de professionals i recursos", adverteixen des del sindicat.  CCOO denuncia que el mercat ha resultat "ineficaç" i "immoral" per proveir els productes necessaris i asseguren també que les autoritats "no han gosat prendre el comandament de totes les entitats privades, que han quedat sense fer gairebé res i que disposen d'espai, material i professionals absolutament indispensables pel combat contra la pandèmia". La secretària general de la Federació de Sanitat de CCOO de Catalunya, Ana Rosa Sevillano, ha enviat dues cartes en què exposa la situació dels professionals sanitaris i sociosanitaris a la consellera de Salut, Alba Vergés, i al conseller de Treball, Afers Socials i Famílies, Chakir el Homrani. "Hem portat amb dignitat la falta de seguretat en la feina, però no per això no ha d'haver-hi responsables d'aquestes negligències", adverteix en la missiva a Vergés.  El sindicat avança que, després de la pandèmia, exigirà "reorganitzar l'àmbit públic de salut a Catalunya, integrar l'àmbit sociosanitari i les residències de gent gran en una mateixa conselleria". També assenyala que "caldrà parlar del creixement indispensable de l'Institut Català de la Salut (ICS), de la necessària inversió pública i gestió directa d'equipaments i centres a l'àmbit sociosanitari".

Summary: CCOO alerta que falten llits d'UCI i que el personal sanitari treballa "sense els equips de protecció necessaris"


El conseller li trasllada que vol explicar "de primera mà" a la comunitat internacional el què Catalunya "pot oferir com a país" ACN Barcelona.-El conseller d'Afers Exteriors, Raül Romeva, ha adreçat una carta al president del Parlament europeu, Martin Schultz, per reclamar-li el seu suport en els "formidables reptes" que té el Govern per davant i en "la tasca que ens han encomanat els ciutadans democràticament". En una carta que publica aquest dijous 'El Mundo', Romeva explica al president de la cambra europea que la seva tasca serà informar de "primera mà" a la comunitat internacional el "què Catalunya pot oferir com a país". El conseller Romeva es presenta com a "ministre", tal com han fet altres consellers anteriors i fórmula que també utilitzen els governs d'Escòcia i Flandes, tot i que sí destaca que és la primera vegada que la Generalitat compta amb un departament d'Exteriors. Romeva també subratlla que assumeix les noves tasques al Govern català amb "confiança i plena determinació" i que és "plenament conscient de la responsabilitat que això implica, especialment en aquest moment crucial en la llarga història de Catalunya". Aquesta carta, que porta per data el 3 de febrer, es coneix dos dies després que el Tribunal Constitucional admetés a tràmit el recurs del govern espanyol contra algunes competències de la conselleria d'Afers Exteriors i les seves funcions quedessin automàticament suspeses. Tot i així, el president de la Generalitat, Carles Puigdemont, va deixar clar aquest dimecres al Parlament que el Govern continuaria fent "acció exterior", una idea que ha reiterat aquest matí a RAC1, a més de garantir que Romeva continuaria al capdavant de la conselleria.

Summary: Romeva adreça una carta a Martin Schulz per demanar-li el seu suport


El portaveu parlamentari del PSOE, Antonio Hernando, ha instat el líder de Podem, Pablo Iglesias, a abandonar un paper que no li correspon i li ha recordat que el candidat a la presidència i qui té l’encàrrec d’intentar formar govern, i per tant, de liderar les converses, és el líder del PSOE, Pedro Sánchez. “Pablo no saps on estàs ni en quin moment, quan ens hem perdut els espanyols que el cap d’estat t’ha encarregat la investidura?”, s’ha preguntat irònicament just després de la presentació del document per part d’Iglesias. Hernando ha afegit que han rebut la proposta de Podem amb “perplexitat, preocupació i decepció”. Tot i així, ha anunciat que hi haurà una reunió entre els equips negociadors de les dues parts en la qual el PSOE traslladarà el seu rebuig a un referèndum a Catalunya.  En declaracions des del Congrés, Hernando ha demanat directament a Iglesias que respecti la Constitució i l’encàrrec del cap de l’Estat a Sánchez perquè intenti formar govern. Segons el socialista, no és el moment de competir sinó de dialogar per donar resposta a les aspiracions del canvi i, en aquest context, ha emplaçat el líder de Podem a aprofitar l’oportunitat i sumar-se al canvi donant suport a un “govern reformista i de progrés”. El portaveu dels socialistes ha explicat que els  equips negociadors dels dos partits es reuniran i ha deixat d’entrada molt clara la seva posició sobre el fet que el document fixi com a “imprescindible” un referèndum a Catalunya. “Portem deu dues esperant per dir-los, entre altres coses, no a aquest referèndum”. De totes maneres, ha afegit que estudiaran “en profunditat” el document de gairebé 100 pàgines i que traslladaran la seva opinió en aquesta trobada, on també serà present el document proposat per Sánchez fa una setmana.

Summary: El PSOE acusa Iglesias d’atribuir-se un paper que no li correspon i li recorda que Sánchez és el candidat


L'excap de llista de la CUP per Barcelona, Xavier Monge, ha considerat el procés sobiranista "el major frau de la política catalana". Ho ha dit aquest dimecres a través del seu compte de Twitter, on també ha assegurat que els independentistes no van guanyar el 27-S, que la UE "no farà res" pels defensors d'aquesta opció política i que no hi haurà "cap referèndum pactat". A més ha afirmat que "l'oligarquia catalana no estriparà la baralla". El compte de Twitter de Monge ha estat clausurat hores més tard, ja aquest dijous. Poc abans que quedés tancat monge ha piulat: "Gaudiu del vostre regne de fanàtics". En les entrades que va fer dimecres encara n'hi havia una altra referida al procés sobiranista. Monge hi deia: "Un mandat inexistent, un full de ruta en blanc, una legislatura morta, i encara parlem d'investir el major cadàver polític del moment. Bravo".

Summary: L'excap de llista de la CUP per Barcelona considera el procés "el major frau de la política catalana"


Els Mossos d’Esquadra han detingut un home, de 20 anys i de nacionalitat espanyola, com a presumpte autor de nou atracaments en establiments comercials de Barcelona, Cornellà i Esplugues de Llobregat i dos robatoris amb força. L’arrestat sempre actuava amb un casc, intimidava els dependents amb una arma blanca perquè li donessin la recaptació i fugia ràpidament amb una motocicleta sostreta. La investigació policial va començar fa un mes, quan els agents van detectar que s’havien comès diversos atracaments a benzineres i establiments comercials amb el mateix ‘modus operandi’. El detingut va passar a disposició judicial el dimecres 12 de desembre de 2018 i va ingressar en presó provisional. Segons els Mossos d’Esquadra, l’arrestat hauria comès el primer atracament el 3 de novembre, quan va assaltar una benzinera de Sant Adrià del Besòs i se’n va endur 50 euros. El mateix dia va actuar en una altra benzinera, al districte de Gràcia, d’on se’n va endur 340 euros. En els dos casos va fer servir la mateixa moto sostreta, que va abandonar a l’Hospitalet de Llobregat, on va robar una altra motocicleta per continuar delinquint. Amb aquest vehicle de dues rodes va actuar l’11 i el 12 de novembre al districte Nou Barris, primer en un establiment comercial de cosmètica d’on se’n va endur 1200 euros i després a una benzinera, d’on va sostreure 420 euros. La intervenció de dos mossos de paisà de la comissaria de Sant Martí va permetre iniciar una investigació per a identificar l’autor dels fets. L’home, amb nombrosos antecedents, va resultar ser el germà petit d’un conegut i perillós atracador que actualment està ingressat a la presó. Els agents van fer un seguiment del jove i van veure com pujava a una motocicleta i marxava a gran velocitat, sense que els donés temps d’aturar-lo. En consultar les plaques de matrícula de la motocicleta van comprovar que era la motocicleta que l’atracador havia utilitzat en el robatori d’una benzinera el dia anterior. Davant d’això, els investigadors van centrar els seus esforços a trobar el domicili de l’investigat, i van poder constatar que en els últims dos anys havia viscut en diferents pisos ocupats amb la seva parella sentimental. Els agents van intensificar aquesta tasca quan van observar que l’atracador va tornar a actuar, aquest cop en un establiment comercial de cosmètica del districte de les Corts. Finalment, els agents van poder localitzar el domicili de l’investigat, que va ser detingut el 10 de desembre. L’home duia una pistola detonadora enfundada al pantaló. Aquest tipus d’armes simulen armes reals que en cas de disparar a poca distància, poden ferir de gravetat. El mateix dia de la detenció es va fer una entrada i registre al seu domicili, on es van trobar indicis que el relacionen amb els fets investigats. A l’arrestat se li imputen nou atracaments i dos robatoris amb força. L’individu va passar a disposició judicial el 12 de desembre i va ingressar en presó provisional.

Summary: Ingressa a presó un home per nou atracaments en comerços de Barcelona, Cornellà i Esplugues de Llobregat


Tres dels investigats per la vaga general del 3-O a Tarragona s’han negat a comparèixer aquest dijous davant el jutjat d’instrucció número 2 de la ciutat, que els havia citat a declarar per un presumpte delicte de desordres públics. Es tracta de Laia Estrada i Jordi Martí -tots dos regidors de la CUP a l’Ajuntament- i Santi Fortuny, vinculats també a moviments de l’esquerra independentista i a col·lectius anticapitalistes. Tots tres han justificat que no compareixeran voluntàriament davant el jutge perquè consideren que el procés respon a un “muntatge” policial i judicial de tipus polític. En cas que es dicti una ordre de detenció, han garantit que no prestaran declaració. Segons han denunciat, se’ls acusa de ser els “capitosts” de les actuacions emmarcades en la jornada de vaga, malgrat que no en van ser els convocants ni tampoc se’ls va identificar. Els altres dos investigats, José Estrada i Antonio Mota, sí que s’han personat al jutjat, però s’han acollit al seu dret de no declarar. El lletrat que els defensa de forma conjunta, Carles Perdiguero, ha sol·licitat l’arxiu de la causa. L’advocat ha recordat que les citacions es deriven d’un atestat dels Mossos d’Esquadra en base als fets ocorreguts a Tarragona durant el 3 d’octubre. Perdiguero ha subratllat que les persones citades a declarar no van ser objecte de cap identificació ni existeix cap base delictiva que se’ls pugui atribuir, per la qual cosa ha opinat que “no hi ha causa” per continuar. “És tot plegat una situació rocambolesca que ha de conduir en l’arxiu del procediment”, ha manifestat. Segons han explicat, el motiu pel quals se’ls investiga per desordres públics són, segons l’expedient, “estar a la plaça Imperial Tarraco durant el matí del 3-O”. A tots ells, segons diuen, se’ls va citar com a persones a títol individual i en cap cas per les seves responsabilitats polítiques o sindicals.  Un dels investigats, Santi Fortuny, ha assenyalat que “no podem creure en una justícia que és capaç d’idear muntatges judicials i policials totalment polítics”. Fortuny ha insistit que no se’ls va identificar i que sospiten que els mossos van “tirar de fitxes policials per idear un muntatge al voltant d’una idea, que és nosaltres som suposadament capitosts d’una munió de gent que lliurement va fer vaga”. “No té cap ni peus, perquè nosaltres no vam convocar cap vaga, sinó els sindicats i la gent hi va participar massivament. Forma part de l’estratègia repressora de l’Estat per criminalitzar aquells que lluitem”, ha defensat.  Per la seva banda, Laia Estrada, que és regidora de la CUP a Tarragona i portaveu del Secretariat Nacional dels cupaires, ha explicat que la seva decisió de no comparèixer és política. Estrada ha criticat el caràcter “dictatorial” de l’Estat i el miler de persones encausades arran de l’1-O. Això, ha dit, només té l’objectiu de “criminalitzar la protesta i la lluita i generar por perquè la gent no protesti davant aquesta barbàrie”, mitjançant “muntatges policials”. Estrada ha cridat totes les persones que siguin víctimes de “represàlies” a participar de la campanya ‘Tarragona no té por’, que aplega entitats i partits sobiranistes per “defensar-se de la repressió de l’Estat”. La regidora ha criticat que, a diferència de molts casos de corrupció que són arxivats per manca de proves, la fiscalia hagi tirat endavant la causa del 3-O malgrat que “no s’aguanta per enlloc i no hi va haver violència per imputar desordre públic”.  Finalment, Jordi Martí, que també és regidor de la CUP a Tarragona i sindicalista de la CGT, ha denunciat que la causa respon a “una invenció de mentides”. Martí ha recordat que durant la jornada del 3-O no va haver-hi violència i ha titllat d’estupidesa que els acusin de liderar una vaga que va mobilitzar 25.000 persones als carrers de la ciutat. “Cal plantar cara, cridar a la desobediència civil davant els seus atacs i tenir clar que el que estem fent és absolutament democràtic”, ha tancat. Ara, el jutge els podria citar una segona vegada perquè compareguin, però els tres investigats que l’han plantat aquest dijous ja han dit que no hi aniran de forma voluntària. Per això, segons han reconegut, si el magistrat dicta una ordre de cerca i captura contra ells perquè ho facin forçosament, tampoc prestaran declaració.  Mentre els investigats entraven als jutjats o romanien fora de l’edifici judicial, mig centenar de persones els han donat suport amb cartells i pancartes en el marc de la campanya ‘Tarragona no té por’, impulsada per entitats i partits sobiranistes. Els Mossos d’Esquadra han desplegat un ampli dispositiu per custodiar l’edifici, amb la presència d’agents de l’Àrea Regional de Recursos Operatius (ARRO) amb armes llargues i diverses patrulles de Seguretat Ciutadana.

Summary: Tres dels investigats per la vaga general del 3-O a Tarragona es neguen a comparèixer davant del jutge


El Partit Popular ha guanyat les eleccions al Congrés dels Diputats del 20 de desembre del 2015 amb 122 escons i 7.146.727 vots amb el 99,10% escrutat. Són 64 escons i 3.700.000 vots menys que el 2011, amb una participació que ha pujat una mica més de quatre punts. En segon lloc s'ha situat el PSOE, que ha perdut 19 escons vist el 2011, de 110 a 91 escons. Fa quatre anys una mica més de 7 milions de persones van votar el partit socialista, mentre que aquesta vegada ho han fet gairebé 5,5 milions de votants. La tercera força al Congrés dels Diputats serà la suma de Podemos, En Comú Podem, Compromís i En Marea, que ascendeixen a 69 diputats. La quarta serà Ciutadans amb 40 escons. Pel que fa als partits catalans, En Comú Podem serà la cinquena força del Congrés amb 12 diputats. Ha estat la més votada a Catalunya amb poc més de 923.000 vots. La formació ha superat, a més, el 15% de vots a cadascuna de les quatre circumscripcions on es presentava, per la qual cosa podrà tenir grup propi al Congrés dels Diputats. ERC serà la setena força del Congrés després d'haver aconseguit els millors resultats de la seva història des de la transició amb 9 escons, un més que en la legislatura del 2004 amb Josep Lluís Carod Rovira al capdavant. Això, sumat al fet que ha aconseguit més del 15% dels vots a tres de les quatre circumscripcions on es presentava (a la de Barcelona ha aconseguit el 14,5%), podria obrir la porta als republicans a obtenir per primera vegada un grup propi a la cambra baixa espanyola. De la seva banda, la primera experiència electoral de Democràcia i Llibertat, la refundació de CDC, s'ha saldat amb un balanç de vuit diputats, xifra que significa baixar a la meitat la que CiU va aconseguir ara fa quatre anys. Si aleshores la coalició va superar el milió de vots, ara Democràcia i Llibertat no ha arribat als 600.000. Però la sort ha estat pitjor per a l'antic soci de coalició de Convergència. Unió Democràtica de Catalunya no ha aconseguit representació parlamentària en aconseguir una suma que no ha arribat als 65.000 vots. En les primeres declaracions de valoració que ha fet el líder del partit, Josep Antoni Duran i Lleida ha assumit la "màxima responsabilitat" de la derrota. El Congrés dels Diputats es completarà amb els 6 diputats del PNB, els 2 d'Izquierda Unida, els 2 de Bildu i el de Coalición Canaria. Unión Progreso y Democracia, el partit que encapçalava l'exsocialista Rosa Díez, no ha aconseguit repetir els 5 diputats que va aconseguir el 2011 i no tindrà representació parlamentària.

Summary: El PP guanya les eleccions amb 122 escons, 64 menys que fa quatre anys, amb el 99% del vot escrutat


La CUP ha alertat que la promesa de Puigdemont de tornar a Catalunya en cas de ser escollit eurodiputat podria fer "un mal favor" a l'independentisme "alimentant expectatives que potser ja s'ha vist que no es poden complir". En roda de premsa al Parlament, la diputada Natàlia Sánchez ha valorat la petició de la JEC perquè la Generalitat tregui els llaços grocs d'edificis públics, que considera que respon a una "lògica autoritària". "Mostren una protesta legítima que no té res a veure amb cap partit polític, no va d'eleccions, va de drets i llibertats", ha apuntat la diputada, que ha defensat que no es retirin. A més, ha carregat contra Ciutadans, a qui "li preocupen els llaços grocs i no l'autobús de la vergonya" de Hazte Oír.

Summary: La CUP alerta que la promesa de Puigdemont pot fer "un mal favor" a l'independentisme si després no es pot complir


La trobada es farà per videoconferència ACN Barcelona.-El president de la Generalitat, Quim Torra, ha convocat per a aquest dilluns a les 11 hores una reunió amb els grups parlamentaris per analitzat la situació del coronavirus a Catalunya. La trobada es farà a través de videoconferència. Es tracta de la segona reunió d'aquestes característiques després de la que ja hi va haver dimarts passat al Palau de la Generalitat. Precisament, ahir diumenge la CUP va demanar al Govern una cimera telemàtica amb tots els grups per fer front al covid-19. Tot plegat en un context polític en què la Generalitat s'ha oposat al plantejament del govern espanyol per combatre el coronavirus per "invasió de competències".

Summary: Torra es reuneix a les 11h amb els grups parlamentaris per analitzar la situació del coronavirus


La Guàrdia Civil ha fet un primer intent per desmantellar el col·legi electoral de Sant Carles de la Ràpita (Montsià), que aglutinava totes les meses municipals al pavelló firal. Desenes d'agents antidisturbis amb pistoles d'aire comprimit, escuts i porres han acordonat l'entrada al pavelló i han fet fins a tres càrregues copejant amb les porres les persones que intentaven impedir-los l'accés. Una desena de persones han resultat ferides, alguns amb traus al cap. Finalment els agents han entrat al recinte i s'han endut les urnes buides. Les urnes amb els vots dels ciutadans les han pogut amagar. Escridassats per la gent, els policies de la Guàrdia Civil s'han anat replegant i s'han allunyat de la zona. Entre crits de llibertat de la gent han anat marxant però en la retirada s'han sentit alguns trets d'arma.  Centenars de persones es concentren a l'entrada d'aquest pavelló firal a la Ràpita i no han marxat. Tot i que en un principi, l'alcalde de la Ràpita, Josep Caparrós, ha anunciat que el col·legi electoral es reobriria, la presència dels agents, que s'han arrecerat en carrers propers han deixat la decisió en suspens. El batlle no descarta que, amb l'activació del cens universal, es recomani a la gent de Sant Carles de la Ràpita que vagi a altres municipis a exercir el seu dret a vot.

Summary: La Guàrdia Civil entra per la força al pavelló firal de la Ràpita i s'enduen les urnes


Un total de cinc persones han mort, des d'aquest dilluns, a l'Hospital Universitari de Vic amb coronavirus. La xifra de víctimes mortals ja s'enfila fins a les 18 víctimes mortals. Pel que fa als casos detectats, segons el Consorci Hospitalari de Vic, s'ha registrat 264 positius i ja són 111 les persones ingressades per problemes respiratoris provocats pel covid-19 o amb sospita d'infecció. Per contra, manifesten des del centre sanitari en un comunicat, s'ha començat a retirar la respiració mecànica als primers pacients que estaven ingressats a l'UCI. L'auge de casos ha dut al Consorci a fer una crida per trobar personal sanitari per incorporar-se a treballar de forma immediata. Requereixen metges, infermers, gericultors, auxiliars d'infermeria, tècnics sanitaris, tècnics de laboratori i radiologia i treballadors socials, però també obren la porta a estudiants de medicina i infermeria. Expliquen que, si el nombre de pacients segueix augmentant, caldrà habilitar espais d'hospitalització i unitats de cures intensives addicionals amb personal qualificat que pugui atendre aquests pacients. Cirurgia i Traumatologia a la Clínica Sant Josep El Consorci ha anat coordinant amb el Departament de Salut les mesures organitzatives necessàries per atendre un ràpid increment de casos. Des d'aquesta setmana, la Clínica Sant Josep, privada, ha cedit les seves instal·lacions perquè s'hi realitzin les intervencions quirúrgiques urgents de baixa complexitat, així com tota l'atenció urgent de Traumatologia. Politraumatismes i urgències d'alta complexitat se segueixen atenent a l'Hospital Universitari.

Summary: L'Hospital Universitari de Vic confirma 5 noves defuncions de pacients amb coronavirus


L'Exèrcit celebrarà aquest dissabte una jura de bandera civil al castell de Sant Ferran de Figueres on s'han inscrit unes 230 persones. Es tracta de l'acte central de commemoració del 375è aniversari de la creació del regiment Arapiles 62, que s'ubica a la base de Sant Climent Sescebes (Alt Empordà). El coronel i comandant militar de Girona, Javier Mur, ha explicat que l'actuació (que comptarà amb uns 350 efectius militars) vol acostar el cos a la població i donar a conèixer les seves funcions així com "la seva vinculació amb Catalunya". Els organitzadors han convidat al subdelegat del govern espanyol a Girona, Juan Manuel Sánchez-Bustamante, i a les alcaldesses de Figueres, Marta Felip, i Sant Climent Sescebes, Olga Carbonell, que ja han avançat que no hi assistiran. La celebració comptarà també amb una exposició que repassa la història de la formació militar, un cicle de conferències i un campionat de tir el proper 27 de setembre.

Summary: L'Exèrcit celebrarà una jura de bandera civil al castell de Figueres on s'han inscrit 230 persones


L'alcaldessa de Barcelona, Ada Colau, ha reclamat aquest dimecres a la Generalitat que convoqui d'urgència una reunió del consorci del Palau de la Música per revisar l'estratègia jurídica i tornar a acusar CDC després de la confessió de Fèlix Millet. "Hi ha indicis suficients perquè les administracions públiques prediquem amb l'exemple, anem fins al final i exigim responsabilitats", ha etzibat. En declaracions als periodistes, Colau també s'ha adreçat al PDeCAT, a qui ha demanat que doni "explicacions convincents i detallades" sobre uns fets que ha qualificat de "molt greus". "Ara hi ha més que indicis, hi ha una confessió detallada", ha insistit. A parer de Colau, després de la declaració de Millet hi ha un "abans i un després" en el cas Palau, ja que s'ha confirmat "de manera molt detallada els sobrats indicis que hi havia sobre la implicació de CDC".  L'alcaldessa, que ha estat especialment curosa a l'hora de recordar que Convergència és "l'actual PDeCAT", ha demanat als dirigents d'aquest nou partit que donin explicacions davant d'uns "fets molt greus que han creat molta alarma social i que reclamen que hi hagi respostes convincents vuit anys després". La ciutadania, ha continuat, "està farta de veure que els grans casos de corrupció sembla que finalment no tinguin conseqüències". En paral·lel, ha remarcat que el passat 27 de febrer l'Ajuntament va enviar una carta al consorci del Palau de la Música per demanar una reunió del seu òrgan de govern presidit per la Generalitat per revisar l'estratègia jurídica, ja que s'havia retirat l'acusació a CDC.  "Ja no ho enteníem llavors, però ara que hi ha la confessió és evident que l'estratègia jurídica que està seguint el consorci del Palau s'ha de revisar", ha conclòs l'alcaldessa, que ha demanat a la Generalitat que convoqui d'urgència una trobada per abordar aquesta qüestió.

Summary: Colau reclama que el Palau torni a acusar CDC i que el PDeCAT doni explicacions després de la confessió de Millet


Sis joves d'entre 23 i 31 anys veïns de diferents poblacions del Segrià han estat detinguts pels Mossos d'Esquadra acusats de formar una organització criminal dedicada al cultiu de marihuana. Les detencions es van fer dijous coincidint amb el registre de quatre domicilis que va acabar amb la intervenció de més de 1.300 plantes, 3.000 testos i més d'un centenar d'utensilis que usaven per a les plantacions, com làmpades, transformadors, extractors o filtres. La policia els acusa de delictes contra la salut pública,  de defraudació de fluid elèctric i pertinença a grup criminal. A més, a tres dels detinguts també se'ls considera els presumptes autors d'una pallissa a un home a qui creien que els havia robat vuit quilos de droga. Per això també se'ls acusa d'un delicte de lesions i detenció il·legal. Els detinguts són cinc nois i una noia, d'entre 23 i 31 anys, de nacionalitat espanyola. Quatre són veïns de Lleida i els altres dos veïns de Soses i Torrefarrera (Segrià). Segons els Mossos, s'ha constatat que actuaven d'una manera perfectament organitzada i amb funcions molt definides. Tot indica que el grup estava liderat per dos germans mentre que els altres membres s'encarregaven de la supervisió, vigilància i cultiu directe de les plantacions. Una investigació que va començar a l'estiu La investigació policial va començar aquest estiu quan els Mossos van rebre informacions que apuntaven que es podien amagar importants plantacions de marihuana en diferents cases situades entre la carretera de Corbins i la partida de Llívia de Lleida.   Durant la investigació els agents van localitzar tres cases, dues a la partida La Plana de Lleida i una a Torre-serona, com a possibles punts de cultiu. A més, també van determinar la identitat de diferents persones relacionades amb aquests cultius.   Algunes d'aquestes persones ja havien estat relacionades amb una plantació localitzada aquest estiu a la partida Peixa-Sommes de Lleida i una altra a Alcarràs l'any 2012. Aquest dijous, 5 de novembre, es va iniciar la fase final de la investigació que va concloure amb la detenció de sis persones i quatre registres. En un dels domicilis, situat a l'avinguda de Lleida de  Torre-serona, es va localitzar dues sales habilitades pel cultiu de la marihuana amb una instal·lació completa de llums, ventiladors i extractors amb filtres per suprimir les olors.  L'aire sortia a l'exterior per la xemeneia. Segons informen els Mossos, això permetia que des de fora gairebé no es notés l'olor de les plantes malgrat que el domicili es trobava en el nucli urbà.   En aquesta casa els agents van intervenir, entre les dues sales, 1.188 plantes de marihuana en diferents procés de creixement. A més, els responsables presumptament tenien connectada fraudulentament l'escomesa elèctrica per evitar pagar el consum d'electricitat que tenia la instal·lació. Per aquest motiu, també se'ls acusa d'un delicte de defraudació de fluid elèctric.   En una altra casa de la partida La Plana (camí de Corbins) de Lleida els agents van localitzar una altra instal·lació amb 101 plantes de marihuana. En el magatzem es va trobar tot el material d'una altra instal·lació que havien desmuntat feia pocs dies d'una altra casa de la mateixa partida. En concret, van trobar més de 60 làmpades, 40 transformadors, 4 extractors, 3 filtres i més de 3.000 testos. Finalment, a tres dels detinguts també se'ls acusa d'un delicte de detenció il·legal i un delicte de lesions que haurien comès el 9 d'octubre a Lleida. En concret, presumptament van obligar un home a pujar a l'interior d'un vehicle i el van portar fins una casa on el van colpejar violentament. El motiu és que l'acusaven d'haver-los robat vuit quilos de marihuana.   La investigació continua oberta i no es descarten noves detencions.   Dos dels detinguts van quedar en llibertat després de declarar a la comissaria i els altres quatre passen aquest dissabte a disposició judicial davant del jutjat d'instrucció en funcions de guàrdia de Lleida.

Summary: Detenen sis joves al Segrià acusats de formar una organització criminal dedicada al cultiu de marihuana


El coordinador nacional d'ERC, Pere Aragonès, ha emplaçat JxCat a acordar la resposta a una possible inhabilitació del president de la Generalitat, Quim Torra, com a "primer pas" per pactar una estratègia conjunta de l'independentisme. En un acte de presentació del llibre 'Tornarem a vèncer' els líders d'ERC Oriol Junqueras i Marta Rovira a Manresa, Aragonès ha dit compartir la demanda d'unitat de l'ANC i Òmnium durant la Diada i ha insistit que la eventual inhabilitació no es pot gestionar des dels "retrets". El republicà ha afegit que ERC està d'acord en defugir de "simbolismes" i d'emprendre mesures que siguin "realistes" i amb "capacitat d'implementació". També ha demanat reduir "al màxim" la possible "interinitat" de la presidència. Sobre la possible inhabilitació ferma del president Torra, Aragonès ha dit que cal evitar que el país pateixi una "interinitat" durant sis mesos. Ha apuntat que és important reduir la "interinitat" el màxim possible per poder abordar la crisi econòmica i la pandèmia. Per això, ha destacat que ERC aposta per convocar eleccions abans que es faci efectiva la inhabilitació. Després de la Diada i que els líders de l'ANC i Òmnium hagin avisat JxCat i ERC que si no fan una proposta independentista conjunta "la paciència de la gent no durarà per sempre" i que abandonin les divisions, Aragonès ha dit que està d'acord amb la demanda de les entitats. "Nosaltres ni la ciutadania no ens perdonaria que davant l'agressió de l'Estat com inhabilitar el president, ho gestionéssim amb retrets", ha analitzat. Aragonès ha explicat que la Diada de l'Onze de Setembre d'aquest any ha estat "atípica" i molt "afectada" en la convocatòria d'actes per la situació de la pandèmia. Tot i això ha celebrat que la ciutadania expressés l'"ampli consens" de resoldre el conflicte polític amb un referèndum d'autodeterminació i l'amnistia dels presos de l'1-O.   De fet, ha dit que els reptes del nou curs polític i les bases amb què es vol gestionar el conflicte polític amb l'Estat són l'autodeterminació i l'amnistia. S'ha compromès que ERC ho portarà a "tot arreu": "a tribunes, parlaments, a totes les taules de negociació i diàleg i a les mobilitzacions". Finalment, Aragonès ha apuntat que malgrat la pandèmia la ciutadana ha pogut seguir mobilitzada.  El també vicepresident del Govern i conseller d'Economia i Hisenda ha visitat Manresa per assistir la presentació del llibre 'Tornarem a vèncer', que desgrana l'estratègia política d'ERC. En aquest sentit, ha dit que els republicans volen defugir de la "batalla de símbols" i centrar-se en la "batalla per guanyar".  Ha dit que la proposta estratègica d'ERC "ambiciosa" ja està feta i que no vol renunciar a "cap espai de diàleg" ni de "mobilització".  D'altra banda, sobre la celebració de la reunió de la taula de diàleg entre el Govern i l'executiu espanyol, ha dit que els equips dels dos presidents estan "parlant" per trobar la data i els detalls concrets de la delegació. "S'està treballant i està pendent d'acordar", ha apuntat.  Això sí, ha manifestat que per part d'ERC estan a la disposició per quan sigui i que ja es va "tard". "Hauria d'haver estat fa temps", ha retret.

Summary: ERC emplaça JxCat a acordar la resposta a la inhabilitació de Torra "com a primer pas" per pactar una estratègia


Els sindicats denuncien que Ryananr fa treballar com a serveis mínims tota la plantilla de tripulants de cabina de l'aeroport de Girona en la tercera jornada de vaga. "Desgraciadament estem treballant el 120% de la plantilla, cosa que és totalment il·legal", ha afirmat la portaveu d'USO Lidia Arasanz que detalla que en un "dia normal" hi hauria una sola persona de guàrdia a Vilobí d'Onyar "esperant per si hi ha alguna baixa i ha de sortir a operar algun vol" però aquest divendres l'aerolínia n'ha activat tretze. Per això, han demanat una inspecció de treball per constatar que la companyia està vulnerant el dret a vaga dels treballadors. Els sindicats també adverteixen que Ryanair està fent anar empleats a Dublín per investigar-los per, suposadament, incomplir serveis mínims: "Intenten amenaçar-nos".

Summary: Els sindicats denuncien que Ryanair fa treballar com a serveis mínims tota la plantilla de Girona: "És totalment il·legal"


La Diputació de Tarragona invertirà més de 13 milions d’euros en infraestructures i serveis de comarques en els últims dos mesos de l'any, 5,4 milions més dels previstos, que provenen de l’estalvi en despesa que ha fet la institució, segons ha comunicat aquest dijous el president de la Diputació, Josep Poblet. El plenari de la Diputació, convocat per divendres, farà l’aprovació inicial de les inversions de l’última anualitat del Pla d’Actuacions Municipal vigent. Les actuacions se centraran en millorar les carreteres “que solquen per dins de poblacions” i en reforçar un sistema per evitar el progressiu trencament d’alguns punts de Barberà de la Conca (Conca de Barberà). Poblet ha explicat que hi ha “5,4 milions més dels previstos”, que “són nous de l’última modificació pressupostària” i que es deuen a les despeses que la Diputació ha anat estalviant darrerament. En aquest sentit, el president de la Diputació ha detallat que entre els motius de l’estalvi hi ha la centralització de serveis a l’edifici del carrer Pere Martell a Tarragona. Durant aquesta setmana, el president de la Diputació es reunirà amb els alcaldes de municipis del Camp de Tarragona i, la setmana vinent, es reunirà amb els alcaldes de les Terres de l’Ebre a Deltebre per “parlar de polítiques, increments i accions de futur”. Mig milió d’euros pel “malson” de Barberà de la Conca Entre les accions de l’últim PAM, es destinaran 500.000 euros intentar solucionar una de les problemàtiques que hi ha a Barberà de la Conca, on s’estan enfonsant algunes cases. Una dificultat que s'afegeix a les esquerdes que van aparèixer al municipi fa uns cinc anys. 200.000 euros d’aquesta partida seran restituïts per la Generalitat. “És un malson per la població”, ha apuntat Poblet, que ha detallat que amb els diners destinats de la Diputació es permetrà “escometre el problema mitjançant un reforçament en diferents punts” del municipi. El sistema farà una funció de subjecció similar a la dels arcbotants de les catedrals. Accions en carreteres D’altra banda, les millores a les carreteres que passen per dins de les poblacions de la demarcació es fan al marge de la resta d’actuacions previstes a les carreteres en els pressupostos de 2016. A Almoster es farà un tram completament nou d’un quilòmetre i mig que unirà les carreteres TV-7049 i T-3231 i evitarà que els vehicles hagin de continuar circulant pel nucli urbà. A més, la Diputació considera que aquesta actuació també millorarà les connexions entre Almoster, Castellvell del Camp, la Selva del Camp i la C-14. Per a aquesta obra s'han destinat 2 milions d'euros, que inclouen la construcció de ponts sobre rieres. Segons ha explicat Poblet, el projecte està pendent de redacció i posterior tramitació. A Blancafort també es preveu el condicionament de la carretera TV-2338 des de la TV-2337 a la TV-2336, d’un quilòmetre i mig de recorregut, i que inclourà un carril per a vianants i bicicletes. El projecte compta amb una partida de 618.000 euros. Es preveu que les obres puguin iniciar-se l’any vinent perquè el projecte ja està redactat i en fase de tramitació. Un dels altres projectes que contempla la Diputació és la de convertir la carretera de Sant Salvador, del Vendrell, en una via urbana al llarg de 400 metres, amb voreres amples, serveis i arbrat. El pressupost de l'obra és de 700.000 euros. Finalment, es destinaran 1,12 milions d’euros en remodelar el segon tram de la carretera entre Vinebre i la Palma d’Ebre, que, segons Poblet, “no només té la particularitat d’unes corbes complicades”. Altres inversions A més de les infraestructures, la Diputació contempla ajudes per entitats i activitats culturals per un valor de 750.000 euros i l’aportació ja coneguda de 100.000 euros per “atendre les necessitats” d’aquells municipis que hagin de fer noves despeses per ajudar els refugiats. “En el pla vinent continuarem aplicant més ajudes”, ha apuntat Poblet. Durant el ple de divendres vinent també es preveu la congelació i fins i tot la rebaixa d’algunes ordenances fiscals de la Diputació per al 2016. 50 anys del centre Sant Rafael El centre d’educació especial Sant Rafael de Tarragona fa enguany 50 anys. Poblet ha celebrat l’aniversari del centre que “genera igualtat des de la diferència” i ha recordat que Sant Rafael ha estat el col·legi que “ha projectat llum” als centres d’educació especial de Reus i Tarragona. La Diputació de Tarragona emmarca 9 centres d’educació, 3 dels quals són d’educació especial. “És una tradició que fa 60 anys va néixer a Tarragona”, ha detallat Poblet, que ha recordat que ni les diputacions de Lleida ni de Girona tenen centres d’educació especial. “És una qüestió de voluntat política”, ha assegurat el director, que ha negat que tenir-ne sigui una qüestió de pressupost. “És una feina molt valuosa i molt especial”, ha afirmat Poblet.

Summary: La Diputació de Tarragona invertirà més de 13 MEUR en infraestructures i serveis en els últims dos mesos de l'any


El Jutjat Contenciós Administratiu número 5 de Barcelona ha donat la raó a l'Associació de Veïns del Baixador de Castelldefels condemnant l'Ajuntament del municipi pel soroll excessiu de les guinguetes instal·lades durant sis mesos a l'any al Passeig Marítim. La sentència considera que el consistori "ha lesionat amb la seva inactivitat els drets fonamentals" dels veïns permetent que les guinguetes superessin amb escreix i de forma continuada el màxim de 60 dB permesos a les ordenances municipals. La sentència constata també que l’Ajuntament de Castelldefels incompleix des de fa més de 10 anys l’obligació de disposar del pertinent Mapa de Capacitat Acústica del municipi i determina, de forma judicialment innovadora, que les associacions veïnals estan legitimades per representar el veïnatge en conflictes que, com és el cas, tenen a veure amb la vulneració de drets fonamentals. El veïns han celebrat la sentència assegurant que posa punt i final a "més de quatre anys de lluita" davant el menyspreu de l'anterior govern municipal del PP.

Summary: Els veïns del Passeig Marítim de Castelldefels celebren la condemna contra l'Ajuntament pel soroll de les guinguetes


El president Carles Puigdemont ha insistit aquest dimarts que no hi ha "alternativa" a crear un "nucli democràtic" contra el 155 i en defensa de les llibertats per a les eleccions del 21-D. En una entrevista a Catalunya Ràdio, Puigdemont ha apostat per una "llista de país, amplíssima" que inclogui el govern i "tota la gent que està defensant la democràcia", i que vagi des del PDECAT i ERC "fins a sectors de la CUP, Podem, Demòcrates o MÉS". "Si volem accedir a la independència ho hem de fer amb llibertat i democràcia, sense no és possible", ha dit Puigdemont, que ha remarcat que "mai" ha previst "un escenari en què la República prosperi en la violència policial o econòmica". Pel president, el govern que surti del 21-D "tindrà una feina més titànica que la de declarar la República", que és defensar les bases democràtiques que "el govern espanyol vol destruir" per evitar un estat independent.  "No tenim una altra alternativa que anar tots plegats, sincerament", ha dit Carles Puigdemont durant l'entrevista a 'El Matí' de Catalunya Ràdio. "Hi ha gent que està a la presó, hi ha gent que estem lluny de casa, hi ha entitats represaliades només per haver organitzat manifestacions pacífiques, hi ha professors d'escola que van a declarar perquè a les seves aules han fet debats democràtics, hi ha alcaldes perseguits de tots els colors polítics", ha assegurat Puigdemont. "Ara és el moment de fer el que segurament molta gent ens demana que fem",  ha afegit.  Puigdemont ha dit que la República catalana "és possible" però només "en un context democràtic". "És el deure que tenim els demòcrates, mai hem previst un escenari en què la República prosperi en la violència policial o econòmica", ha advertit. Segons el president, "la via de la unitat d'Espanya es pot permetre el luxe de no servir la democràcia", però la de l'independentisme en cap cas ho farà.  "L'elecció sobre la independència, la república, o és democràtica o no pot ser. No tolerarem, o almenys jo no ho penso fer, que ens destrueixin la democràcia com a manera de destruir la nostra voluntat de ser un país independent", ha remarcat. "Tenim el dret d'alçar-nos democràticament contra aquesta gravíssima amenaça que plana sobre tots nosaltres", ha dit el president, afegint que Catalunya està en una "situació de veritable emergència". "Hi ha un estat que ens ha volgut devastar, que ens vol arruïnar com a país", ha dit.  "La dignitat avui està entre reixes, i està també a Bèlgica", ha assegurat Puigdemont. El president ha dit que és "perfectament conscient" que podria acabar a la presó però ha remarcat que "el que és important és la continuïtat de la legitimitat".  Millo "no té cap autoritat per parlar en nom" de les institucions Durant l'entrevista, el president Puigdemont també ha criticat que el delegat del govern espanyol a Catalunya, Enric Millo, vulgui "parlar en nom" de les institucions catalanes. "Aquest senyor que quan es presenta a les eleccions perd, amb quina autoritat vol parlar en nom de les institucions?", ha criticat Puigdemont, que ha remarcat que si Millo parla en nom de Catalunya és "en virtut d'un cop d'estat". Per Puigdemont, el 155 "és un crim polític" i una "aberració".  Puigdemont ha explicat que ell volia convocar eleccions abans de la declaració d'independència per evitar el 155, però en cap moment va rebre garanties el govern espanyol aturaria la suspensió de l'autogovern. "Espanya no ha canviat, en comptes del diàleg té la fúria, és impossible dialogar amb gent que està furiosa", ha assegurat el president, que ha dit que sospitava que l'Estat volia crear un escenari de "violència" als carrers de Catalunya per tenir "l'excusa d'entrar com voldria" i ha celebrat que els catalans no hagin seguit aquest camí.

Summary: Puigdemont insisteix en una llista unitària: "No tenim alternativa a anar tots junts"


El president de la Generalitat, Quim Torra, ha defensat que "cal tornar a exercir i defensar cada dret negat" després de saber que fiscalia demana que se l'inhabiliti durant un any i vuit mesos per desobeir l'ordre de la JEC sobre els llaços grocs. En una publicació a Twitter, el cap del Govern ha acompanyat el seu comentari amb la frase pronunciada pel president d'Òmnium, Jordi Cuixart, a la darrera sessió del judici de l'1-O, 'ho tornarem a fer'. A més de la petició d'inhabilitació, la fiscalia requereix una multa de 30.000 euros en considerar que Torra va decidir desatendre la primera instrucció de la JEC tot i la seva "claredat", presentant un escrit de reconsideració "aparentment improcedent" perquè la resolució era ferma.

Summary: Torra, sobre la petició de Fiscalia d'inhabilitar-lo: "Cal tornar a exercir i defensar cada dret negat"


L'Ajuntament de Girona comprarà una masia centenària a Santa Eugènia amb un cost de 180.000 euros per fer-hi una comissaria de barri de la Policia Municipal. La casa, de dues plantes i davant del parc Núria Terés, pertany a uns particulars i està en bon estat. Per poder-hi ubicar les dependències policials caldrà fer unes obres d'adequació que s'espera que estiguin enllestides a finals d'any. L'alcaldessa, Marta Madrenas, ho ha anunciat aquest dilluns tot dient que permetrà reforçar la policia de proximitat i que es pugui actuar amb "més agilitat" davant qualsevol fet a aquesta banda de la ciutat. També ha dit que l'indret és idoni perquè aquesta és una de les zones més poblades alhora que es podrà reforçar la vigilància a les zones de les hortes. És la primera que s'obrirà a la ciutat.

Summary: Girona comprarà una masia a Santa Eugènia per fer-hi una comissaria de barri, la primera a la ciutat


Va aconseguir un botí total de 170 euros i va intentar canviar l'aparença física entre un robatori i l'altre ACN Barcelona.-Els Mossos d'Esquadra van detenir el passat 2 de febrer un home de 55 anys i veí de Barcelona com a presumpte autor de dos atracaments el dia anterior en dues sucursals bancàries de Ciutat Vella. El primer dels atracaments es va produir al voltant de dos quarts de deu quan el detingut va entrar en una oficina bancària del barri del Raval i va exhibir una arma blanca, amb la qual va intimidar els treballadors i es va endur 70 euros abans de fugir precipitadament. Al voltant de la una del migdia, es va produir un altre atracament de les mateixes característiques en una sucursal del barri Gòtic i es va endur 100 euros. Tot i intentar canviar d'aparença tallant-se el cabell, posant-se roba diferent i utilitzar unes altres ulleres entre els dos fets, els Mossos el van identificar i el van detenir l'endemà. Després de passar a disposició judicial, va ingressar a la presó. El 'modus operandi' dels dos atracaments va fer que els Mossos treballessin amb la hipòtesi que es tractava del mateix autor. Els investigadors van visionar les imatges de les càmeres de videovigilància i es van entrevistar amb víctimes i testimonis dels fets amb l’objectiu de recopilar la màxima informació tant de l’autor de cada robatori com  de la fugida del lloc dels fets. Els agents el van identificar com un delinqüent habitual de la zona, un home de 55 anys i de nacionalitat espanyola. Finalment, l'endemà els agents el van poder detenir i li van intervenir un ganivet de grans dimensions que coincidia amb l’arma blanca esgrimida en els atracaments, a més de roba i complements que portava en el moment de cometre els robatoris.

Summary: Ingressa a la presó un home com a presumpte autor de dos atracaments en entitats bancàries de Ciutat Vella


La defensa de Fèlix Millet ha presentat un escrit a l'Audiència de Barcelona en què sol·licita la suspensió provisional de l'execució de la seva condemna de presó pel 'cas Palau' mentre es tramiti i es resolgui l'indult que ha demanat al govern espanyol. Qui va ser el màxim responsable del Palau de la Música ha estat condemnat a 9 anys i 8 mesos de presó després que el Tribunal Suprem ratifiqués la pena que li va imposar l'Audiència de Barcelona. Ara, la secció desena ha donat un termini de cinc dies a totes les parts perquè es posicionin sobre la petició de Millet. L'Audiència de Barcelona va dictar el passat 12 de maig una interlocutòria d'execució de la sentència del 'cas Palau' i va ordenar que Millet, Jordi Montull i Daniel Osàcar ingressin a presó abans del 25 de juny. Ara, Millet ha sol·licitat que l'execució de la condemna se suspengui fins que es resolgui l'indult sol·licitat al govern espanyol. Un cop es va conèixer la sentència del Tribunal Suprem, la fiscalia anticorrupció va demanar l'ingrés a presó de Millet i també per als altres condemnats, Jordi Montull, Daniel Osàcar i Gemma Montull.

Summary: Millet demana que se suspengui l'execució de la seva condemna pel 'cas Palau' mentre no es resolgui la petició d'indult


La ingesta de peix i marisc és la principal font d'aquesta substància ACN Barcelona.-L'exposició prenatal a nivells baixos de metilmercuri no afecta la cognició en la infància, però certes variants genètiques poden augmentar la susceptibilitat. El 30% dels nens porten aquestes variants, i això els fa ser més vulnerables a l'exposició a aquesta substància durant l'embaràs. Aquestes són les principals conclusions d'un estudi liderat per ISGlobal en col·laboració amb la Harvard T.H. Chan School of Public Health i la Universitat de Bristol. Quan el mercuri entra als oceans, llacs o rius es converteix en metilmercuri per acció bacteriana i s'acumula en peixos i mariscs.  Estudis previs ja havien trobat que l'efecte de l'exposició a aquest compost depèn en part de la predisposició genètica. De fet, un treball anterior realitzat amb 1.127 nens anglesos va identificar quatre variants (o polimorfismes) associats amb un major efecte de metilmercuri sobre el desenvolupament cognitiu. En aquest nou estudi, els investigadores van incloure dades de 1.045 nens i nenes addicionals, i van explorar més de 240 polimorfismes en gens que intervenen en vies metabòliques relacionades amb el neurodesenvolupament i la neurotoxicitat. Van mesurar concentracions de mercuri en mostres de cordó umbilical, i van avaluar el quocient intel·lectual (CI) als vuit anys d'edat per als 2.172 menors. L'anàlisi també va prendre en compte la ingesta de peix i marisc (la principal font de metilmercuri, però també font d'àcids grassos benèfics) i la posició socioeconòmica de la mare. Els resultats mostren que, de mitjana, la concentració de metilmercuri en sang de cordó umbilical va ser baixa, el que reflecteix el baix consum de peix en la població anglesa. De manera general, no es va trobar una associació negativa entre concentracions del metall i puntuació de Coeficient Intel·lectual als 8 anys. Tot i això, les anàlisis sí que van mostrar que els nens que presentaven polimorfismes en certs gens obtenien resultats més baixos en els tests d'intel·ligència. Tres d'aquests polimorfismes es van identificar per primera vegada, mentre que altres dos s'havien detectat en l'estudi previ realitzat pel mateix equip. Un dels polimorfismes validats per aquesta recerca es troba en el gen del receptor per la progesterona, una hormona sexual que sembla exercir un efecte neuroprotector. La variant genètica identificada podria funcionar malament, disminuint així l'efecte protector de la progesterona.

Summary: El 30% dels nens porta una variant genètica que els fa ser més vulnerables a l'exposició prenatal al metilmercuri


L'oenagé 'Save the children' ha reclamat als candidats que es presenten a les eleccions al Parlament Europeu aquest diumenge que apliquin mesures per erradicar la pobresa infantil a Europa. L'entitat considera que aquests comicis són "clau" per millorar la vida de milions d'infants tant dins com fora d'Europa i per això també insten els que s'encarregaran de la política europea comuna la pròxima legislatura a aplicar mesures per prohibir la venda d'armes a països en conflicte o que pactin una política migratòria comuna. 'Save the children' cita les dades d'Eurostat per xifrar en 25 milions la quantitat de menors víctimes de la pobresa infantil a Europa, i alerten que Espanya se situa en el tercer lloc d'aquest rànquing. Un altre interès de l'entitat és que se signin convenis i estratègies de protecció a la infància per acabar amb la violència. Segons 'Save the children', el Consell d'Europa estima que 1 de cada 5 menors europeus són víctimes d'abús sexual. A més afegeix que l'Organització Mundial de la Salut (OMS) xifra en 44 milions a Europa el nombre d'infants i adolescents que pateixen maltractament físic i 55 milions el nombre dels que pateixen maltractament emocional. L'entitat també insta a prioritzar l'equitat i inclusió educativa en els Fons Estructurals i d'Inversió i a tenir en compte la segregació i la desigualtat d'oportunitats en l'Estratègia Europea d'Educació 2020. Pel que fa a la política migratòria comuna, demana que tingui "perspectiva d'infància", que inclogui mecanismes compartits pel repartiment de responsabilitats en les tasques de salvament, acollida i protecció, i que asseguri el respecte dels drets dels infants sense importar la seva procedència i condició administrativa en el país. 'Save the Children' reclama, a més, la fi de les detencions migratòries de menors estrangers. Segons l'entitat, Eurostat estima que l'any 2018 20.000 menors que van migrar sols van buscar refugi a Europa. Finalment l'ens reclama que se suspengui la venda d'armes a països en conflicte, que es reconegui la "situació d'emergència humanitària" del Triangle Nord de l'Amèrica Central i que s'apliqui la Declaració d'Escoles Segures, un instrument polític a través del qual els Estats reconeixen els diferents obstacles i perills que afecten l'educació durant els conflictes armats i formulen compromisos per millorar la protecció de la infància. Segons 'Save the children', arreu del món hi ha 420 milions d'infants que viuen en països en guerra.

Summary: 'Save the children' reclama mesures per erradicar la pobresa infantil a Europa


Una jove de Vic que intentava tramitar el passaport a la comissaria de la Policia Nacional de Vic ha estat denunciada per faltar el respecte a un agent de l'autoritat. Els fets van succeir aquest dimarts quan Montserrat Puig va entrar a la comissaria i, segons ha explicat, un agent li va exigir que li parlés en castellà, "que hi estava obligada". Davant la negativa i quan va ser dins, ha relatat, la van fer seure en una taula i la van fer esperar. Al cap d'una estona, un funcionari que no parlava català va començar a tramitar-li el passaport. Segons el relat de la noia, l'agent li va exigir que li parlés en castellà perquè va dir que era originari de Madrid i ella li va respondre que "si ets de Madrid, ves-te'n a Madrid". Segons Puig, aquestes paraules de resposta van ser el motiu de la denúncia. Aquest dimecres, una vintena de persones s'ha concentrat davant la comissaria de la Policia Nacional a la capital d'Osona per donar suport a la jove i han cridat consignes com 'Parlar català no és cap delicte'. Puig ha animat a denunciar aquests casos a tothom que es trobi en una situació similar.   La denunciada està estudiant interposar una denúncia al policia, "perquè crec que tot això és denunciable", ha relatat. Montserrat Puig ha explicat que va sovint a la comissaria, "perquè sempre perdo el carnet", i mai abans li havia passat una situació com aquesta. "Sempre són molt cordials, ells parlen en castellà i jo en català. I no passa res", ha subratllat. Puig ha explicat que es planteja organitzar un acte a la Plaça Major de Vic amb els partits polítics de la ciutat i amb altres persones afectades per casos com el seu per evitar que aquest tipus de manifestacions quedin impunes. "Tenim tot el dret a viure en català", ha reivindicat.

Summary: Una jove de Vic intenta tramitar el passaport i acaba denunciada després d'un incident lingüístic


Els municipis de Palau-solità i Plegamans, Polinyà i Sentmenat han posat sobre la taula una proposta per compartir el servei de recollida de residus. Atenent a aquesta petició, el Consorci per a la Gestió de Residus del Vallès Occidental, ha donat llum verda a un conveni que s'encarregarà d'analitzar la viabilitat i l'eficiència de la proposta. En aquesta línia, es farà una diagnosi de la situació actual de recollida als tres municipis i es plantejaran les possibles opcions de gestió unificada. Actualment aquests ajuntaments presten el servei mitjançant una concessió a una empresa externa. Tots tres contractes finalitzen entre el darrer trimestre de 2018 i principis de 2019.  L'estudi que es realitzarà contemplarà diferents vessants. Es farà una diagnosi de la situació del servei de recollida als tres municipis, avaluant al mateix temps hipotètics canvis de sistema. A més es plantejaran les possibles opcions de gestió unificada, analitzant detalladament recorreguts, freqüències, recursos materials i humans que intervenen, per tal de determinar la proposta de recollida per cada fracció.  Aquest estudi hauria de donar diferents propostes d'organització del servei futur, detallant acuradament quina serà la previsió d'estalvi econòmic i els avantatges per cada acció de reorganització de servei als respectius municipis. El cost màxim dels estudis que es realitzin en el marc d'aquest conveni serà de 18.000 euros. L'ajuntament de Sentmenat assumirà un 28% del cost total, el de Palau-Solità i Plegamans el 46% dels cost i el de Polinyà el 26%.

Summary: Palau-solità i Plegamans, Polinyà i Sentmenat proposen unificar el servei de recollida de residus


L'Ajuntament de Cornellà de Llobregat ha demanat a la població que extremi les mesures de seguretat després de detectar un lleuger increment de contagis per covid-19. Segons dades de Salut, en una setmana s'ha passat de 9 contagis a 38. Per fer seguiment dels nous contagis i pactar les mesures a prendre per evitar rebrots, consistori i Salut han creat una comissió que es reunirà diàriament. En un comunicat, l'Ajuntament ha informat que mantindrà les diferents iniciatives portades a terme per a garantir la salut pública, com ara la desinfecció constant de carrers, parcs infantils i mobiliari urbà. A més, Mossos d'Esquadra i Guàrdia Urbana reforçaran la seva presència als carrers per a controlar que es compleixin les mesures de seguretat.

Summary: Cornellà detecta un lleuger increment de contagis per covid-19 i demana extremar la prevenció per evitar rebrots


L'associació LiberPress ha donat a conèixer els guanyadors dels premis que volen ser un reconeixement a la solidaritat i a la humanitat de personalitats i entitats d'arreu del món. En l'edició d'enguany, destaquen noms com Giuseppina Nicolini, alcaldessa de Lampedusa, pel seu treball amb els refugiats; l'advocada i periodista Caddy Adzuba pel seu coratge en la lluita contra la violència envers les dones i nenEs africanes; el cineasta francès Robert Guédiguian que s'ha centrat en col·lectius desfavorits i el també francès Mathias Énard, que és escriptor i autor d'una obra centrada en la unió de les civilitzacions i les cultures. A nivell d'associacions, es reconeix l'ONG olVIDAdos per la seva feina als camps de refugiats de Grècia i Turquia, així com la Fundació Mona per la seva contribució a recuperar primats que han estat maltractats. La cerimònia del lliurament dels premis serà el 6 d'octubre a l'Auditori de Girona. L'associació LiberPress va néixer el 1999 amb la idea de donar a conèixer i promocionar el que anomenen "cultura de la solidaritat". Inicialment es lliurava només el premi LiberPress en l'àmbit del periodisme i en les diferents edicions s'han reconegut noms tant rellevants com Ryszard Kapusckinsky o Steve McCurry. Amb els anys s'han anat incorporant altres categories com el Liberpress Catalunya, el de Cançó o el Memorial. En l'edició d'aquest any, el premi LiberPress és per a Caddy Adzuba, advocada, periodista, locutora i activista en reconeixement al seu "coratge" i "determinació" per lluitar contra la violència envers les dones i nenes a l'Àfrica i denunciar l'explotació sexual i els excessos comesos per militars. Malgrat les amenaces de mort, Adzuba dóna veu a través de les ones radiofòniques de Radio Okapi, una emissora de l'ONU, a les víctimes d'aquesta violència i discriminació alhora que promou el respecte dels drets humans al Congo. L'any 2014, també va rebre el Premi Príncep d'Astúries de la Concòrdia.  El LiberPress Catalunya 2016 reconeix la trajectòria de Giuseppina Nicolini, alcaldessa de Lampedusa, una illa que ha demostrat la seva solidaritat a l'hora d'acollir refugiats i immigrants. Per l'associació, Nicolini està fent un "extraordinari treball" amb la seva capacitat de "mobilització i organització" d'un espai que amb els anys ha esdevingut "un gran exemple d'acolliment" alhora que es treballa i es consciencia sobre aquest problema humanitari.   Enguany també es premien dos autors francesos en els seus respectius camps, Literatura i Cinema. D'una banda, l'escriptor Mathias Énard pel seu compromís amb una escriptura "rebel, profunda i solidària que procura conciliar les idees, les civilitzacions i les cultures, que denuncia les guerres i la violència" així com el seu constant "activisme cultural a favor de l'art per mitjà de l'escriptura, les llengües i la imatge". De l'altra, el cineasta Robert Guédiguian pel seu cinema "compromès i ple de sensibilitat envers les classes més desfavorides", per la denúncia de les injustícies i desigualtats i també per reivindicar la memòria del poble armeni, amb treballs com el film 'Una histoire de fou' (2015).  En la categoria de Cançó, hi ha dos guardonats. El poeta i cantautor cubà Silvio Rodríguez Domínguez, per la seva "impecable trajectòria, solidaritat i immensa humanitat que l'han portat a ser un cantant de la gent marginada i pobres, un poeta de la revolució i de l'amor que ha estat censurat per les dictadures i l'imperialisme". L'altre guardonat és el festival BarnaSants dedicat a la cançó d'autor que es fa a Barcelona en diferents espais. El guardó vol reconèixer la feina feta pel seu impulsor, Pere Camps, que ha donat a conèixer autors de casa i de fora que abans es denominaven "de protesta" i que ara s'anomenen de "resistència" a diferents àmbits i gent del país. En l'apartat de Camins, el premi és per un pare valencià que té una filla amb síndrome de Rett, una malaltia rara, i que porten anys lluitant per conscienciar i sensibilitzar sobre aquesta realitat. Es tracta de Josele Ferré, pare de la María que ara ja té 16 anys, amb qui ha emprès una "emocionant lluita" recollida en un documental titulat 'Línea de meta' on es veu com aquest pare ha estat anys participant en curses i maratons acompanyat de la seva filla, en un cotxet. En Josele es va adonar que la seva filla somreia i se la veia feliç quan se l'enduia a córrer amb ell. Segons l'associació LiberPress, "ambdós són un exemple de normalització, dignificació i superació per a persones que pateixen una malaltia i poden arribar a ser com la resta".  La Fundació Mona i l'ONG olVIDAdos Pel que fa a associacions, s'ha guardonat l'ONG olVIDAdos per auxiliar els més necessitats i especialment  als que viuen en condicions extremes en camps de refugiats de Grècia i Turquia amb el LiberPress Associacions, mentre que la Fundació Mona, sense ànim de lucre i amb seu a Riudellots de la Selva, rebrà el LiberdPress (dedicat al medi ambient) en reconeixement a la seva feina de rescat i rehabilitació de primats que han estat maltractats, el seu treball per conscienciar sobre la necessitat de respectar els animals i per haver creat una xarxa de joves investigadors i activistes a favor de l'existència digna dels animals.   Finalment, el LiberPress Memorial que reconeix la trajectòria d'alguna personalitat que ja ha mort, serà pel poeta i cantant francès Claude Nougaro (1929-2004), que al llarg de la seva vida també va se escriptor i autor de textos que solien ser "provocatius i a vegades procaços".  La cerimònia serà el 6 d'octubre El lliurament dels guardons, que comptarà amb la presència de tots els premiats, serà el 6 d'octubre a l'Auditori de Girona. El president de l'Associació, Carles McCragh, ha explicat que serà un acte "profund, amè i emocionant" on un any més reunirà a persones i associacions d'una "gran qualitat" que són un "exemple per a tota la humanitat". Enguany es recordarà també la figura de l'escriptor i editor Manel Costa-Pau, que ha mort aquest any.  Durant la presentació, s'ha comptat amb la presència del president de la Diputació de Girona, Pere Vila, que ha reconegut la feina de LiberPress en els 18 anys de vida. Segons Vila, l'associació continua defensant a la gent "més necessitada" amb un marcat caràcter social i reivindicatiu i amb uns premis que porten personalitats d'arreu del món fins a l'àmbit gironí. És  per això que Vila ha manifestat el seu compromís de "seguir confiant cegament amb aquests premis", donant suport econòmic i logístic.

Summary: L'alcadessa de Lampedusa, l'escriptor Mathias Énard i la Fundació Mona, premis LiberPress 2016


Al metro, l'afluència dels viatgers ha estat un 86% inferior fins a les nou del matí ACN Barcelona.-La demanda del transport públic continua amb descensos superiors al 90% en el segon dia després del retorn a la feina de treballadors de sectors no essencials. Així, a Rodalies, l'afluència de viatgers en l'hora punta d'aquest dimecres va retrocedir un 91%, en línia del conjunt de la jornada d'ahir (91,2%), mentre que a FGC el descens ha estat el 90,8% fins a les 9h respecte el mateix dimecres de l'abril del 2019, amb 7.722 validacions. En relació al 18 de març, també dimecres i en el mateix estat d'alarma que ara, la reducció és del 27,3% i en relació al 25 de març, del 4,1%. Per la seva banda, al metro, fins a les nou del matí, el passatge ha estat un 86% inferior respecte un dia equivalent del 2019 i un 2% inferior al 25 de març.  Pel que fa la demanda fins a les vuit del matí ha estat un 81% inferior a un laborable equivalent del 2019 i en relació al 25 de març, també en ple estat d'alarma, continua sent un 3% inferior a la mateixa hora. En canvi, fins a les set del matí, el descens ha estat del 67% en relació a un dia equivalent del 2019 i també un 3% menys que el 25 de març, segons ha informat Transports Metropolitans de Barcelona. En el global de la jornada d'ahir, les validacions al metro van ser un 90% inferiors que el dimarts posterior a la Setmana Santa de l'any passat. En el bus, el descens es va accentuar fins el 93%.

Summary: La caiguda de la demanda del transport públic es manté per sobre el 90% a Rodalies i FGC


La líder de Ciutadans a Catalunya, Inés Arrimadas, ha lamentat que malgrat "l'independentisme no ha tingut mai un suport majoritari", hi hagi avui "molta gent" a Catalunya que hagi "desconnectat" del projecte comú espanyol i aposti pel "trencament". Segons Arrimadas això és, en part, perquè les institucions han convertit la Diada en una festa que, assegura, és només per a independentistes. La líder de Ciutadans lamenta que no es pugui celebrar la Diada de manera "conjunta" entre tots els catalans, mentre participa en una paella popular que la formació taronja ha ofert a Premià de Mar (Maresme) per als seus simpatitzants. Arrimadas també ha ofert Ciutadans com a solució per restablir ponts entre Catalunya i Espanya i aportar solucions a mig camí entre el trencament i l'immobilisme, del que acusa a ambdós governs. "Voldríem que la Diada fos per tots i de tothom i que qualsevol ciutadà la pugui celebrar, però de moment és obvi que això no és així", ha dit Arrimadas a la seva arribada a Premià de Mar, on el partit d'Albert Rivera celebra aquest Onze de Setembre una paella popular que aplega al voltant de mig miler de persones.  Segons Arrimadas aquesta és una de les moltes maneres que els catalans tenen aquest diumenge per celebrar la Diada, ja que la seva "forta connotació política" fa que no sigui una celebració unitària. "L'única reivindicació que fem és que ens agradaria que es pogués celebrar de manera conjunta i que qualsevol ciutadà hi pogués participar". La líder de Ciutadans també ha criticat, sense aprofundir-hi, el discurs del president de la Generalitat, Carles Puigdemont, i s'ha limitat a dir que la seva actitud "alimenta la confrontació igual que ho fa el govern d'Espanya". Arrimadas lamenta les constants "declaracions creuades" entre "rupturistes i immobilistes" i evita entrar en aquesta "dinàmica". Per Arrimadas és "irresponsable" que Puigdemont i Forcadell augurin una Diada en una Catalunya independent per a 2017 i els recorda que el procés sobiranista "no ha apostat cap solució". També els retreu que no participin activament per intentar que hi hagi govern a l'estat espanyol perquè, segons ella, els beneficia que no n'hi hagi. La líder de Ciutadans assegura que davant d'aquests discursos i de declaracions com les que recentment ha fet el ministre en funcions d'Assumptes Exteriors, José Manuel Garcia-Margallo, equiparant el terrorisme a la independència, és necessari "un canvi d'interlocutors" a Catalunya i Espanya perquè "tots dos han demostrat que no es poden tendir ponts". "No es pot amagar el que està passant i la situació és complexa. Tot i que l'independentisme no ha tingut mai un suport majoritari, ara hi ha molta gent que desconnecta del projecte comú espanyol. No podem fer veure que no existeix", afegeix, alhora que recorda que les propostes de C's passen per reivindicar necessitats històriques de Catalunya sense arribar al trencament. "Mai apostarem pel trencament però sí que cal parlar de circumstàncies necessàries com millores a Rodalies, un millor finançament o el corredor mediterrani. No es bo que Catalunya hagi abandonat aquesta línia i que ara es vulgui el trencament. Nosaltres seguirem defensant una Catalunya millor però per a tots i dins d'Espanya i de la UE", conclou.

Summary: Arrimadas lamenta el seguiment que té l'independentisme i reclama una Diada "per a tots els catalanes"


El portaveu de Vox al Congrés , Iván Espinosa de los Monteros, ha expressat el seu “suport” als “veïns de tot Espanya que han decidit manifestar-se” contra la gestió del govern espanyol de la crisi del covid-19. “Jo atio a tots els espanyols que ho desitgen, que surtin a manifestar-se on els doni la gana sempre que mantinguin la distància de seguretat”, ha afirmat Espinosa de los Monteros. “Si la gent vol sortir al balcó o al carrer guardant la distància de seguretat té tot el dret a fer-ho”, ha afirmat, perquè “és un dret inqüestionable”. Espinosa de los Monteros s’ha mostrat esperançat que les protestes “s’expandeixin com la pólvora”. “Això s’estendrà molt depressa per tot Espanya” i “si ho pretenen frenar només tiraran gasolina al foc”. Espinosa de los Monteros ha fet aquestes manifestacions després que aquest dimecres desenes de persones van ocupar el carrer Núñez de Balboa al barri de Salamanca de Madrid –un dels més rics de la capital- amb banderes espanyoles (i fins i tot un pal de golf) per protestar contra la gestió del govern espanyol de la crisi del covid-19. Els manifestants van demanar la dimissió del president del govern espanyol, Pedro Sánchez, i malgrat la concentració de persones no es va produir cap intervenció per part de la policia.

Summary: Vox expressa el seu “suport” i “atia” més manifestacions com la del barri de Salamanca de Madrid


El despatx RV20 Advocats va presentar, el passat 19 de juny, una denúncia a la Fiscalia de Tarragona sobre el cas de les substàncies radioactives que es van detectar en dos piezòmetres de la nuclear d'Ascó. La petició perquè el Ministeri Fiscal ho investigui s'ha fet en nom de l'Associació Societat Humana i ha estat assessorada per Ecologistes en Acció.. Els lletrats també van presentar un denúncia quan la planta atòmica Vandellòs II va operar durant dos setmanes, com a mínim, sense complir els requisits de seguretat exigibles i al marge de la normativa, després de patir fuites en la barrera de pressió. Les entitats ecologistes consideren "imprescindible detectar l'origen de la fuita d'Ascó per evitar que no arribi ni a l'aqüífer ni al riu Ebre" ja que on es van trobar traces de radioactivitat són els tubs de la instal·lació que controlen el nivell i composició de l'aigua.  En la petició a la Fiscalia, els advocats recorden que els piezòmetres es troben sota de la contenció del reactor, que les substàncies trobades són artificials i que només poden procedir del reactor o de la piscina de combustible gastat. Aquestes substàncies es van detectar a principis del mes d'abril i es reclama al Ministeri Fiscal de Tarragona que obri una investigació per determinar l'origen d'aquesta contaminació radioactiva.  Des d'Ecologistes en Acció en denuncia que tan si la fuga procedeix del reactor com de la piscina de combustible gastat, es tracta de materials i residus d'alta activitat de la central i que suposa un "fet greu" que posa en perill el medi ambient, atès quer la fuita pot anar en augment, depenent de les causes.  Malgrat ANAV i CSN parlin de traces petites d'elements radioactius, les entitats alerten que podrien estar fallant les barreres que posseeix la central per evitar que la radioactivitat s'escapi. De fet, insisteixen que els problemes a Vandellòs II i aquest cas d'Ascó II és una evidència "de l'envelliment del parc nuclear espanyol, que està donant clares mostres d'esgotament del seu funcionament".   Els advocats que han presentat la denúncia confien que serà admesa a tràmit com ja va passar amb la denúncia per una fuita a la barrera de contenció detectada al febrer a la central de Vandellòs II. Fiscalia va entendre que era possible que els propietaris de la central haguessin causat un risc injustificat al medi ambient havent mantingut operativa la planta durant dues setmanes posteriors.

Summary: Denuncien a la Fiscalia el cas de la radioactivitat detectada en tubs de control de l'aigua de la nuclear d'Ascó


La fugida d'empreses de Catalunya segueix omplint les portades d'aquest diumenge. 'El Periódico' destaca que "Fundació La Caixa i Agbar també se'n van", 'El Punt Avui' parla de "Neguit empresarial" i 'La Vanguardia' destaca: "Ofensiva 'in extremis' del poder econòmic català contra la DUI". 'El País' entrevista a Mariano Rajoy i en subratlla aquestes paraules: "Un Gobierno de concentración podría ayudar pero bastaría con estar juntos". 'ARA': "1-O. El dia que ho va canviar tot". 'ABC': "Ayer Madrid, hoy Barcelona". 'La Razón': "Policía y Guardia Civil cobran 900 euros menos al mes que los Mossos". I 'El Mundo': "Jueces y fiscales dejan de confiar en los Mossos por su inacción". A Girona, 'El Punt Avui' destaca: "Girona pot canviar la plaça Constitució per plaça 1 d'Octubre". I el 'Diari de Girona' titula: "La incertesa política s'endú Agbar a Madrid i La Caixa a les Balears".

Summary: La fuga d'empreses segueix omplint les portades dels diaris


La 12a Fira del Llibre Ebrenc tindrà l'escriptora Teresa Pàmies i el poeta Joan Brossa com a eixos principals de l'edició que, enguany, celebra el centenari dels seus naixements. La 12a edició de Litterarum Móra d'Ebre tindrà lloc del 30 de maig al 2 de juny a Móra d'Ebre i programarà 34 propostes escèniques inspirades en escriptors catalans contemporanis i clàssics. Entre algunes de les novetats d'aquest any, hi haurà "cafès" amb els escriptors Maria Carme Roca i Jesús Maria Tibau. En aquestes trobades, els lectors podran gaudir del contacte directe amb ells dos i preguntar-los qualsevol dubte dels seus llibres o curiositat. A més, aquest any s'han afegit nous escenaris de programació com una passarel·la que porta del riu al castell amb una plaça "extraordinària".  Alguns dels artistes que hi participaran en els espectacles són la poeta Dolors Miquel i el músic Marc Egea, els cantautors valencians Miquel Gil i Pau Alabajos i la cantant Big Mama. Ells seran els encarregats de fomentar la lectura de la llengua catalana amb escenaris on es podran sentir i veure poemes musicats de Vicent Andrés Estellés o un recital de poesia medieval catalana d'autors com Ramon Llull, Ausiàs March o Pere Torroella. Aquests últims, acompanyats d'una selecció de danses medievals i improvisacions interpretades amb la viola de roda. A més, aquest any, Obeses i Jaume Coll Mariné, guardonat amb el Premi Ausiàs March, oferiran un espectacle en què música i poesia neixen i creixen juntes. L'espectacle, ha explicat el quartet, s'anirà construint a poc a poc per portar a l'oient un pas més enllà de la juxtaposició de disciplines. L'edició no només oferirà diferents espectacles, sinó que aquest any comencen l'activitat Litterarum Escola per introduir la literatura dins les aules. El seu objectiu, ha comentat Pujol, és impulsar la literatura catalana entre els lectors més joves. A partir d'una lectura de 'Curial e Güelfa' en format pedagògic i un espectacle literari especial, s'aproparà els joves potencials lectors a un dels clàssics de la novel·la cavalleresca catalana. Litterarum Móra d'Ebre anirà acompanyada de la 16a edició de la Fira del Llibre Ebrenc. En total es podran veure fins a 29 espectacles gratuïts, 5 de pagament (d'entre 5 i 10€ el preu de l'entrada), 9 espectacles per a escolars i públic familiar i 3 taules de tastos d'espectacles, entre moltes activitats més. Aquest any la fira ha sigut reforçada per la distinció del Premi Nacional de Cultura que atorga el Consell Nacional de la Cultura i les Arts (CoNCA). El jurat va reconèixer el Litterarum Móra d'Ebre per ser un espai on conflueixen literatura i espectacle en totes les seves disciplines, des de les arts escèniques fins a les musicals, prenent com a eix la llengua catalana. El director de Litterarum Móra d'Ebre, Albert Pujol, ha explicat aquest dimecres que el nou escenari permetrà vistes molt maques i reforçarà un nou espai patrimonial dins la població.

Summary: Teresa Pàmies i Joan Brossa, eixos principals de la 12a edició de Litterarum Móra d'Ebre


Presentarà el seu nou disc '25' i les entrades només es podran aconseguir online a partir del 3 de desembre  ACN .-La cantant Adele ha confirmat aquest dijous la seva gira de cara el 2016, després de la publicació del seu nou disc, '25', que va sortir a la venda el passat 20 de novembre. El tour europeu arrencarà a Belfast l'1 de març i la portarà en diferents ciutats entre elles Barcelona el 24 de maig al Palau Sant Jordi. Actuarà, en altres ciutats, a Dublín, Manchester, Londres, Glasgow, Birmingham, Estocolm, Oslo, Berlín, Hamburg, Zurich, Lisboa, Amsterdam i París. Les entrades només es podran adquirir online i sortiran a la venda el 3 de desembre a un preu que serà de 56, 73, 90 i 115 euros.  A punt de complir-se una setmana de la publicació de '25', el nou àlbum de la cantant, Adele ha aconseguit vendre la xifra de 2,43 milions de còpies a Estats Units en poc més de tres dies. El primer single del disc 'Hello' ha superat ja els 486 milions de reproduccions a Youtube. Segons Billboard, Adele "va a camí de representar ella sola el 42% de les vendes totals de música en la seva setmana de llançament".  Adele ha definit el nou disc com un àlbum "de reconciliació. De reconciliació amb mi mateixa. Complir 25 ha estat un punt d'inflexió per mi, apropant-me ja més als 30. Movent-me entre ser una adolescent gran i una dona, he pres la decisió de convertir-me en qui seré per sempre sense desfer tota la resta de la meva antiga brossa".

Summary: Adele actuarà el 24 de maig de 2016 al Palau Sant Jordi


La mostra ‘Tots som súpers! L’exposició dels 25 anys de Super3’, ha estat visitada ja per 104.575 visitants, dos mesos després d’obrir les portes al Palau Robert de Barcelona. L’exposició, que recorre la història del Super3, ha esta organitzada per la Generalitat de Catalunya i la Corporació Catalana de Mitjans Audiovisuals (CCMA). Estarà oberta al públic fins al 4 de setembre. Les jornades amb més visites han estat les del cap de setmana i molt especialment els dissabtes, amb xifres que oscil·len entre les 3.000 i les 4.000 visites. Pel que fa als diumenges, en què l’exposició només està oberta al matí, la xifra s’acosta a les 2.000 visites.  També cal remarcar el gran nombre de visites dels dies de Setmana Santa, amb 10.000 visitants entre Divendres Sant i Dilluns de Pasqua, del 6 d’abril, en què es va fer l’acte oficial d’inauguració, i del 23 d’abril, diada de Sant Jordi, amb prop de 6.000 visites.  Aquest cap de setmana, en què dilluns ha estat jornada festiva a Catalunya, l’exposició ha estat visitada per prop de 6.000 persones. Fins ahir, dilluns, la mitjana diària de visitants ha estat de 1.687 persones i la mensual, de 50.601 visitants.  Amb aquestes xifres, ‘Tot som súpers! L’exposició dels 25 anys de Super3’ ja s’ha convertit en una de les mostres més visitades de les que ha acollit fins ara el Palau Robert de Barcelona.

Summary: L'exposició ‘Tots som súpers!’ supera les 100.000 visites


Els Mossos d'Esquadra van detenir dijous un veí de Tarragona de 19 anys pel robatori amb força i violència d'una cadena d'or a una dona gran. Els fets van tenir lloc el passat 13 d'octubre al barri de la Granja, quan el detingut hauria abordat la víctima per darrere en el moment que es disposava a entrar a casa seva, la va empentar i li va prendre d'una estrebada la cadena d'or que portava. El jove, segons van comprovar els Mossos, havia estat detingut ja al mes de setembre per cometre dos robatoris amb violència mitjançant el mateix mètode de l'estrebada. No només això, durant la investigació per aquest robatori estava en marxa, la policia va obrir un segon cas atribuït al mateix autor. En aquesta ocasió, pel robatori d'una bicicleta valorada en 2.700 euros a un veí de Tarragona el passat 1 de novembre.  Segons el relat policial, el presumpte lladre va saltar el mur d'uns dos metres de la casa de la víctima i va robar la bicicleta que es trobava al porxo davanter. Quan el propietari va adonar-se'n i es dirigia a comissaria a interposar la denúncia, va veure un jove amb la seva bicicleta. Tot i l'intent d'interceptar-lo, va aconseguir fugir. La informació aportada per la víctima va permetre els Mossos relacionar el jove amb el robatori amb violència a la Granja del passat octubre. El detingut, que hauria comès doncs tres robatoris amb violència i un amb força durant els tres últims mesos, va passar a disposició judicial divendres i va quedar en llibertat amb càrrecs.

Summary: Detingut un jove de Tarragona per robar una cadena d'or a una dona gran d'una estrebada